กรณีศึกษา Ollie สตาร์ตอัป อาหารตามสั่งน้องหมา 1,000 ล้าน
ธุรกิจข้าวกล่องสุนัข เป็นอย่างไร ? ลงทุนแมนจะเล่าให้ฟัง
18 เม.ย. 2566

กรณีศึกษา Ollie สตาร์ตอัป อาหารตามสั่งน้องหมา 1,000 ล้าน /โดย ลงทุนแมน
เวลานึกถึงอาหารสำหรับสัตว์เลี้ยง หลายคนก็น่าจะนึกถึงอาหารเม็ด หรืออาหารกระป๋องที่มีกลิ่นเหมือนอาหารปลา ซึ่งดูไม่น่าทานสักเท่าไร
แต่รู้หรือไม่ว่าในสหรัฐอเมริกา มีบริษัทที่ทำอาหารตามสั่งให้กับน้องหมาที่บ้านโดยเฉพาะ
ซึ่งเมนูต่าง ๆ นั้นใช้เนื้อสด ผักสด และผลไม้สด เกรดเดียวกันกับที่คนทาน ปรุงใส่กล่องพร้อมส่งถึงบ้าน คล้ายกับข้าวกล่องตามร้านสะดวกซื้อ เลยทีเดียว
ธุรกิจข้าวกล่องสุนัข เป็นอย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
บริษัทอาหารสุนัขแห่งนี้ มีชื่อว่า Ollie ทำธุรกิจอาหารสัตว์เลี้ยงตามสั่ง หลากหลายเมนู ตัวอย่างก็เช่น
- เนื้อวัวกับมันหวาน
- แคร์รอตกับไก่สด
- ไก่งวงกับบลูเบอร์รี
- แกะกับแครนเบอร์รี
จะเห็นได้ว่าเมนูทั้งหมด คัดสรรวัตถุดิบได้แตกต่างจากอาหารสุนัขทั่วไป
ซึ่งก่อนที่จะออกมาเป็นเมนูให้ลูกค้าได้เลือกซื้อ ก็จะต้องผ่านการกรอกแบบสอบถามก่อนสมัครสมาชิก..
โดยในแบบสอบถาม ให้เลือกตอบเกี่ยวกับสุขภาพของน้องหมาว่าเป็นสายพันธุ์อะไร แพ้อะไร สุขภาพการอุจจาระดีไหม เคลื่อนไหวใช้พลังงานเยอะหรือเปล่า หรือมีนิสัยและรูปแบบการใช้ชีวิตอย่างไร
จากนั้น Ollie ก็จะคำนวณให้ว่า น้องหมาจะใช้พลังงานต่อวันประมาณกี่แคลอรี
รวมถึงวัตถุดิบที่เหมาะสม พร้อมจัดปริมาณอาหารต่อมื้อให้เรียบร้อย
นอกจากนั้น ก็ยังมีแผนแพ็กเกจให้เลือกตั้งแต่ แผนอาหารสดล้วน อาหารสดผสมอาหารอบแห้ง หรืออาหารสดครึ่งเดียว สำหรับคนที่ต้องการนำไปผสมกับวัตถุดิบอื่น ๆ เพิ่มด้วยตัวเอง
โดยแต่ละแพ็กเกจมีราคาเริ่มต้นตั้งแต่ 34 บาท ถึง 60 บาทต่อชุด
ซึ่งเมนูทั้งหมดจะมีวัตถุดิบและส่วนผสมที่แตกต่างกันไป โดยมีส่วนผสมระหว่างเนื้อสัตว์ เช่น เนื้อวัวสด ตับวัว ตับไก่ เนื้อไก่สด เนื้อไก่งวงสด เนื้อแกะ
ผักและผลไม้สด เช่น ผักโขม มันฝรั่ง ถั่ว แครนเบอร์รี บลูเบอร์รี
หลังจากเลือกแพ็กเกจและเมนูแล้ว บริษัทจะคิดค่าบริการรายสัปดาห์ให้เรียบร้อย และส่งอาหารให้ถึงบ้าน ตามวันและเวลาที่เราเลือกเอาไว้
แล้ว Ollie มาได้ไกลแค่ไหน ?
ในปี 2017 Ollie สามารถระดมทุนในรอบ Series A ได้เงินราว 433 ล้านบาท และถูกประเมินมูลค่าบริษัทไว้ที่ 1,346 ล้านบาท
ซึ่งในวงการสตาร์ตอัปจะมีลำดับขั้น ที่เอาไว้ใช้วัดว่าธุรกิจไปได้ไกลแค่ไหน โดยเริ่มจาก
- Seed ช่วงเริ่มสร้างผลิตภัณฑ์
- Series A ช่วงเตรียมขยายธุรกิจ 
- Series B ช่วงเติบโต 
- และสุดท้าย Series C ช่วงขยายกิจการเพิ่ม Market Share
จากการที่ Ollie ยังอยู่ในช่วง Series A เราก็อาจจะตอบได้ว่า Ollie อยู่ในจุดที่สินค้าหรือบริการพร้อมแล้ว และกำลังจะขยายธุรกิจ เพื่อเติบโตต่อไป
โดยธุรกิจที่เกี่ยวข้องกับสัตว์เลี้ยง ก็ถือเป็นอีกหนึ่งในเทรนด์ธุรกิจที่กำลังเติบโตได้ดีในหลายประเทศ รวมถึงในประเทศไทย
อย่างในบ้านเรา ก็อาจจะได้เห็นผ่านตากันมาบ้าง ทั้งบนโซเชียลมีเดีย เช่น Instagram, YouTube, TikTok และ Facebook ที่เริ่มมีครีเอเตอร์สายสัตว์เลี้ยงเพิ่มขึ้น และได้รับความนิยมแบบถล่มทลายในช่วงที่ผ่านมา เช่น จุ๊มเหม่ง และ Gluta Story
สะท้อนให้เห็นจากตลาดคอนโดมิเนียม ที่หันมาสร้างโครงการที่อนุญาตให้เลี้ยงสัตว์ภายในห้องพักได้
หรือแม้แต่ศูนย์การค้าที่เปิดให้สัตว์เลี้ยงเข้าได้ หรือใช้กิจกรรมเกี่ยวกับสัตว์เลี้ยงมาดึงดูดคนมากขึ้น
สำหรับในภาพใหญ่ Morgan Stanley คาดว่าในอีก 8 ปีข้างหน้า อุตสาหกรรมสัตว์เลี้ยงในสหรัฐอเมริกา จะเติบโตได้ถึง 8% ต่อปี มากกว่าการเติบโตในอุตสาหกรรมอื่น ๆ
เห็นอย่างนี้แล้ว ก็น่าคิดว่าหากบริษัทอาหารสัตว์ในไทยจะเริ่มมาทำธุรกิจในรูปแบบนี้บ้าง ก็น่าสนใจไม่น้อยเลยทีเดียว
เพราะนอกจากจะเป็นการหาช่องทางรายได้ที่แปลกใหม่ จากกิจการอาหารสัตว์เลี้ยงตามสั่งแล้ว ก็ยังนับเป็นการเพิ่มมูลค่าให้วัตถุดิบ เช่น เนื้อสัตว์ หรือผลผลิตทางการเกษตรบางประเภท ที่นำมาทำอาหารสำหรับสัตว์เลี้ยงโดยเฉพาะ ก็ได้เหมือนกัน
ถึงตรงนี้ เราก็ต้องมาติดตามดูกันต่อไปว่า Ollie ในสหรัฐอเมริกาจะสามารถขยายธุรกิจไปได้ไกลขนาดไหน และในบ้านเรา จะมีนักธุรกิจรายไหน มองเทรนด์นี้เป็นโอกาส และก่อตั้งธุรกิจในลักษณะเดียวกันนี้ ขึ้นมา..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-อ้างอิงอัตราแลกเปลี่ยน ณ วันที่ 29 มีนาคม 2023